ዘመናዊ የቁም እንስሳት ግብይት ሥርዓትን ለማስፋፋት ሰባት የገበያ ማዕከላት እየተገነቡ ነው
በመላ አገሪቱ  ዘመናዊ የቁም እንስሳት የግብይት ሥርዓትን ለማስፋፋት በተለያዩ  ክልሎች ሰባት የሚሆኑ ሞዴል  የዘመናዊ የግብይት ማዕከላት  እየተገነቡ እንደሚገኙ  የእንስሳትና አሳ ሃብት ልማት ሚኒስቴር አስታወቀ ።በሚኒስቴሩ የእንስሳትና እንስሳት ምርት ግብይት ዳይሬክተር አቶ ፍቃዱ ጌታቸው ለዋልታ እንደገለጹት ኢትዮጵያ ከፍተኛ የሆነ የቁም እንስሳት ሃብት ባለቤት ብትሆንም  ኋላ ቀር የሆነ  የእንስሳት የግብይት ሥርዓት ለዘመናት በመንሠራፋቱ  ምክንያት  ከዘርፉ ተገቢው ጥቅም ሳይገኝ ቀርቷል ።በመላ አገሪቱ የእንስሳት ግብይት ሥርዓቱን ለማሻሻል ሞዴል ሊሆኑ የሚችሉ ሰባት የቁም እንስሳት ግብይት ማዕከላት በአጠቃላይ በ35 ሚሊዮን ብር ወጪ እየተገነቡ እንደሚገኙ የአቶ ፈቃዱ ተናግረዋል ።በግንባታ ላይ ከሚገኙት ዘመናዊ የቁም እንስሳት ማዕከላት ውስጥ  በአማራና በሶማሌ ክልል እየተገነቡ የሚገኙት ማዕከላት ግንባታቸው መጠናቀቃቸውን የገለጹት አቶ ፈቃዱ ቀሪዎቹ  በኦሮሚያ አዳማ ፣በደቡብ ወናጉ ፣ አፋር አዋሽ ሰባት ፣በቤኒሻንጉል ጉምዝ አሶሳ እና በትግራይ ሽሬ በግንባታ ሂደት ላይ ይገኛሉ ።       ሚኒስቴር መሥሪያ ቤቱ  በአገሪቱ ዘመናዊ  የግብይት ሥርዓትን ለመዘርጋት እንዲያስችለው  በቅድሚያ የቁም እንስሳት ግብይት አዋጅ 819/2006 በህዝብ ተወካዮች ምክር ቤት እንዲፀድቅ መደረጉን አቶ ፈቃዱ አስረድተዋል ።በቁም እንስሳት ግብይት አዋጁን ከወጣ  በኋላ በተከታታይ የዘመናዊ የቁም እንስሳት ማዕከላትን ለማስፋፋት የሚያስችሉ መመሪያዎችና ደንቦች እንዲወጡ መደረጉን የጠቆሙት አቶ ፈቃዱ በደንብና መመሪያዎቹ ላይ በክልሎች የግንዛቤ ማስጨበጫ ሥራዎች ተከናውነዋል ብለዋል ።የእንስሳትና አሳ ሃብት ልማት ሚኒስቴር ለዘርፉ እንቅፋት የሆነውን ህገወጥ የቁም እንስሳት ንግድን  ለመከላከል ህብረተሰቡን ያሳተፈ  ውይይት  በየደረጃው እያካሄደ  መሆኑን ዋልታ ኢንፎርሜሽን ማዕከል ዘግቧል ።           